贈徐君强
作者：强至
朝代：宋

paragraphs: 浦陽窮僻山縈迴，徐子匹馬窮山來。
十年不見安否外，怪子面黝身紅埃。
自言壯圖醉無幾，獨有古膽剛不摧。
日于篇章遣孤憤，袖出巨軸爲我開。
密行細書幾千字，一一紙上皆瓊瑰。
渾然天成有警句，直若未剖元氣胚。
間工磨琢弄纖巧，真宰手把天葩裁。
詩人古亦少達者，非特徐子如寒灰。
孟郊老獨張籍瞽，李杜落魄皆何哉。
剔抉幽秘奪造化，雖甚寒餓天弗哀。
又疑才命不俱得，既奪之命止與才。
子今所往但逢蹇，絆驥兩足猶駑駘。
浦陽山深尚春淺，桃李纔蕊花正梅。
子時過我值訟簡，花下一飲將百杯。
酒酣慷慨起勸子，更厲頭角需風雷。
縱令不偶竟窮死，猶愈空腹冠崔嵬。